Atitlánsjøen
Store norske leksikon,Geografi,Verdens geografi,Nord- og Mellom-Amerika,Guatemalas geografi
Atitlánsjøen er en innsjø uten synlig avløp i provinsen Sololá i Guatemala, 145 kilometer vest for Guatemala by. Omkranset av tre vulkaner i Guatemalas eviggrønne høyland regnes den ofte med blant verdens mest naturskjønne steder.
Natur og folk Sjøen er rundt 130 km2 stor, gjennomsnittsdybden er 220 meter og største målte dybde er 310 meter. Dermed er den Mellomamerikas dypeste og nest største innsjø. Den ligger i en kaldera (implodert vulkan) som ble til for 84 000 år siden. Vannspeilet ligger omtrent 1560 meter over havet, men vannstanden kan variere mye (to meter opp de siste tjue år). Blant de tre vulkanene er Atitlán høyest med 3537 meter. Siste utbrudd var i 1853.Navnet Atitlán er náhuatl (aztekisk) og betyr «mellom vannene». På mayaspråk heter den choo ja’ (k’iche’) eller chooy ja’ (kaqchikel) som betyr «kolibrisjøen». Klima og jordsmonn er gunstig for jordbruk og området har vært tett folkesatt i tusener av år. Ved breddene ligger ti landsbyer fordelt på tre mayafolk, kaqchikel i nord og vest, tz’utijil i sørøst og k’iche’ i øst. Mayaenes tradisjonelle drakter og levevis er en vesentlig faktor i sjøens verdi som turiststed. Økonomi I den regionale økonomien er landsbyene rundt sjøen viktige i jordbruk samt fiske. Det dyrkes også mye kaffe og avokado for det internasjonale markedet i de fruktbare fjellskråningene rundt sjøen. Turismen er viktig for lokalbefolkningen i form av håndverksprodukter, hoteller og transport. I 1955 ble det satt ut en type abbor (engelsk black bass) for å stimulere til sportsfiske for turistene. Den nye rovfisken fortrengte to tredeler av den opprinnelige fiskebestanden. Utviklingens skyggeside er økende forurensning. Siden 2009 har sjøen hatt flere utbrudd av algeinvasjoner på grunn av avrenningen fra jordbruket.Ved siden av provinshovedstaden Sololá, som ligger på en hylle 500 meter over sjøen, er de største landsbyene Santiago Atitlán, San Lucas Tolimán, San Pedro La Laguna og Panajachel. Santiago var i sin tid sentrum i tz’utujilenes kongedømme og regnes for å ha de sterkeste maya-tradisjonene i området. Panajachel er i stor grad bygd opp på turisme, har store hoteller og gode veiforbindelser. Det går ingen vei langs sjøen. Les mer i Store norske leksikon Guatemalas geografi